በሁለቱ አገሮች ጋዜጠኞችና የተቀዋሚ የፖለቲካ መሪዎች ላይ እስራቱና ግድያው በከፋ ሁኔታ እየተካሄደ በነበረበት ወቅት የዩናይትድ ስቴትስ አሜሪካ የመከላከያ ሚኒስትር(Secretary of Defense) የነበሩት ሚስተር ዶናልድ ራምስፊልድ በአጥፍቶ መጥፋት (terrorism) ላይ የሚካሔደውን ጦርነት በምስራቅ አፍሪካ ለማጠናከር ኤርትራን በመጎብኘት ላይ ነበሩ፡፡ እርሳቸውም ጉብኝታቸውን አጠናቀው ሲመለሱ በአሥመራ የአውሮኘላን ማረፊያ ይጠብቋቸው ከነበሩት ጋዜጠኞች ለቀረቡላቸው ጥያቄዎች መልስ ይሰጡ በነበረበት ወቅት፣ ከጥያቄዎቹ መካከል አንዱ ‘‘የታሰሩ ጋዜጠኞች እንዲፈቱ ወይም እንዳይገደሉ ለኤርትራ መንግሥት ምን ዓይነት መልዕክት ሊያስተላልፉ ይችላሉ?’’ የሚል ነበር፡፡ የእርሳቸው መልስ ግን፣ ‘‘ይህ የአገሪቱ መንግሥት የውስጥ ጉዳይ ነዉ’’ በሚል ደመደሙት፡፡ ይህ በግልጽ የሚያሳየን አንድ የሀገር መሪ የእነርሱን ፍላጎትና የሀገራቸውን ጥቅም የሚያስከብር ሆኖ እስከተገኘ ድረስ የሚመራውን ሕዝብ ቢጨቁን፣ ቢያፍንና ቢገድል ብዙም ደንታ አንደሌላቸው የሚያሳይ ነዉ፣ በተቃራኒው ደግሞ ለእነርሱ ያልተንበረከከ እና የእነርሱን ሀገር ጥቅም ለማስከበር ፈቃደኛ ያልሆነን የሀገር መሪ በጨቋኝነት፣ በዲሞክራሲ አፋኝነትና በጨፍጫፊነት ይፈርጁታል፡፡
